SA se beste ysskaatsers in 'Fire and Ice'-skouspel | Netwerk24
Deur Elretha Britz 26 Junie 2019 14:00
Marion Holm en Margit Meyer-Rödenbeck in Die voordele van Eierwit.
'n Ysskaatsvertoning wat van speenoud tot beenoud van opwinding uit hul stoele sal laat opspring, is die topverkoper op die Innibosfees. Dié Fire and Ice-skouspel deur Suid-Afrika se beste ysskaatsers word in die I'langa Mall aangebied en is nie verniet 'n wenner nie. Die soort produksie is 'n nuutjie op 'n kunstefees.
Die Donkie met Frank Opperman is in die tweede plek. Die feit dat Opperman beloof "jy gaan lag dat jy lê" gee waarskynlik die deurslag vir die gewildheid van die toneelstuk.
Opperman vertolk die rol van mnr. Barry Swart, of Donkie soos die kinders hom noem, die 58-jarige hoof van die Hoërskool Hans Oosthuizen, 'n voormalige model C-skool wat vinnig agteruitgaan.
Kom luister hoe Donkie sy kant van die saak stel nadat hy oorweeg het om te bedank.
My Seuns, 'n familiedrama met 'n rits bekende akteurs, is die derde beste verkoper. Sandra Prinsloo, Louw Venter, Sandi Schultz, Edwin van der Walt, Buhle Ngaba en
Donovan Pietersen gee gravitas aan die storie oor die ouma se verjaardagpartytjie wat op 'n chaotiese ramp afstuur. Dit lyk of geeneen van die familielede om dieselfde vuur sit nie.
Die ewe bekende sanger Leslie Javan verskaf die musiek en met Christo Davids as skrywer en regisseur is hierdie 'n wenspan.
Die voordele van eierwit, in die vierde plek op die topverkoperlys, het niks te doen met kosmaak of koekbak nie. Dit gaan oor hart-oopmaak wanneer twee susters in 'n hysbak vassit. Die susters word gespeel deur Margit Meyer-Rödenbeck en Marion Holm. Humor is dus nie uitgesluit nie.
Die Sjokolade-show, op nommer vyf, is 'n versameling stories met sjokolade as tema. Party stories is snaaks, ander hartseer, party tragies, ander lighartig, wat wel konstant is, is Lizz Meiring en Jak de Priester, wat die keer nie sing nie, maar sy lyf akteur hou.
Die regisseur Henriëtta Gryffenberg het verskeie skrywers se tekste sinvol georden en laat dit gestalte kry.